CELEX: C2007/069/58
Language: et
Date: 2007-03-24 00:00:00
Title: Kohtuasi T-32/07: 7. veebruaril 2007 esitatud hagi — Slovaki Vabariik versus Euroopa Ühenduste Komisjon

24.3.2007   
            
            
               ET
            
            
               Euroopa Liidu Teataja
            
            
               C 69/29
            
         7. veebruaril 2007 esitatud hagi — Slovaki Vabariik versus Euroopa Ühenduste Komisjon
   (Kohtuasi T-32/07)
   (2007/C 69/58)
   Kohtumenetluse keel: slovaki
   Pooled
   
      Hageja: Slovaki Vabariik (esindaja: J.Čorba)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada vaidlustatud otsus;
            
         
               —
            
            
               jätta EÜ artikli 231 lõike 2 alusel kehtima vaidlustatud otsuse need tagajärjed, mille põhjal hageja määrab saastekvootide üldkoguse ning nende eraldamise tema territooriumil asuvate käitiste käitajatele, juhul kui Esimese Astme Kohus ei järgi hagi punktis 95 esitatud arvamust;
            
         
               —
            
            
               mõista kohtukulud välja Euroopa Ühenduste Komisjonilt.
            
         Väited ja peamised argumendid
   Hageja vaidlustab komisjoni 29. novembri 2006. aasta otsuse, mis käsitleb siseriiklikku kasvuhoonegaaside saastekvootide eraldamise kava, millest Slovaki Vabariik andis teada vastavalt Euroopa Parlamendi ja nõukogu direktiivile 2003/87/EÜ (1). Vaidlustatud otsuse kohaselt ei ole Slovakkia siseriikliku saastekvootide eraldamise kava mõned aspektid kooskõlas direktiivi 2003/87/EÜ III lisaga.
   Hagi toetuseks väidab hageja, et komisjon rikkus direktiivi 2003/87/EÜ artikli 9 lõikeid 3 ja 1 koostoimes artikli 11 lõikega 2 ja õiguspärase ootuse põhimõtet, kuna ta rakendas vaidlustatud otsuses oma saastekvootide maksimaalse aasta keskmise üldkoguse arvutusmeetodit, arvestamata siseriiklikku saastekvootide eraldamise kava, võttes endale õigustamatult ülesande, mille direktiiv annab liikmesriikidele.
   Lisaks kinnitab hageja, et kuigi kostjal oli õigus kohaldada oma saastekvootide üldkoguse arvutusmeetodit, rikkus ta ühenduse institutsioonide ja liikmesriikide asutuste koostöö põhimõtet, kuna ta ei konsulteerinud hagejaga enne vaidlustatud otsuse vastu võtmist.
   Veel rikkus kostja direktiivi 2003/87/EÜ artikli 9 lõiget 3 koostoimes artikliga 1 ja artikli 9 lõikega 1 ning direktiivi III lisa kriteeriumitega 1–4 ja proportsionaalsuse üldpõhimõtet, kuna tema poolt kasutatav saastekvootide üldkoguse arvutusmeetod ei võta arvesse vajadust suurendada hageja territooriumil elektrienergia tootmist riiklikest kivisüsivarudest kohustuse tõttu sulgeda Jaslovské Bohunices asuva tuumaelektrijaama kaks reaktorit.
   Lõpuks väidab hageja, et otsusega on rikutud põhilisi menetlusnorme, kuna seda ei ole piisavalt põhjendatud.
   
      (1)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32; ELT eriväljaanne 15/07, lk 631).